Ilmar Talve

Ilmar-Aleksander Talve (1936. aastani Thalfeldt; 17. jaanuar 1919 Mga alev, Petrogradi kubermang – 21. aprill 2007 Turu) oli peamiselt Rootsis ja Soomes tegutsenud eesti kirjanik ja etnoloog. Tema tegevust hinnatakse oluliseks nii Eesti, Rootsi kui ka Soome rahvakultuuri uurimisel. Kirjanikuna on ta tuntud oma novellide ja romaanide poolest.

Elulugu
Lapsepõlve ja suurema osa noorusest veetis Ilmar Talve Tapal, kus omandas ka keskhariduse. Õpingud jätkusid 1938. aastal Tartu Ülikooli filosoofiateaduskonnas, kus ta õppis etnograafiat, folkloristikat ja kirjandust. Alates 1940. aasta augustist töötas ta õpingute kõrvalt ka Eesti Rahva Muuseumis. Ülikooli lõpetas Talve 1942. aastal cum laude. Talve kuulus EYS-i Veljesto (coetus 1938), kus tema akadeemiliseks isaks oli Karl Ristikivi. 

1943. aasta aprillis põgenes ta Saksa mobilisatsiooni eest Soome (samas paadis koos kapten Karl Talpakuga), kus osales vabatahtlikuna Jätkusõjas. 1944. aasta augustis pöördus ta koos teiste soomepoistega kodumaale tagasi. Ta vahistati Saksa okupatsioonivõimude poolt ja saadeti Saksamaale, kus ta 1944–1945 viibis võõrtööliste (Fremdenarbeiter) laagris Flensburgis. Sealt õnnestus tal 1945. aastal põgeneda Rootsi.

Rootsis jätkas ta aastatel 1947–1951 Stockholmi Ülikoolis õpinguid etnograafia alal ja oli sama ülikooli juures 1954–1957 stipendiaat. 1960. aastal kaitses ta doktoritöö. 

Talve töötas 1945. aastast assistendina Põhjamaade Muuseumis, kus osales ka 1957. aastal ilmunud Rootsi rahvakultuuri atlase "Atlas över svensk folkkultur" koostamises.

1959. aastast elas Talve Soomes Turu linnas ning töötas aastatel 1960–1962 Turu Ülikoolis dotsendi ja 1962. aastast professorina. Ta oli Turu Ülikooli rahvateaduste õppetooli rajaja ja kauaaegne juhataja. 1986. aastal jätkas ta teadustegevust emeriitprofessorina.

Soomes uuris ta põhjalikult töölis- ja linnaolustikku. Tema koostatud on Soome rahvakultuuri ülevaateteos "Suomen kansankulttuuri", mille esmatrükk ilmus 1979. aastal. Eesti etnoloogia seisukohalt on Talve olulisim teos 2004. aastal ilmunud "Eesti kultuurilugu. Keskaja algusest Eesti iseseisvumiseni".

Ta oli Eesti Kirjanike Liidu liige ja Eesti Kirjanduse Seltsi auliige.

Ilmar Talve suri 21. aprilli 2007 pärastlõunal Turu haiglas.

2008. aastal ilmus Ilmar Talve Eesti-aineliste artiklite valimik "Vanem ja noorem Eesti" (koostanud Simo Runnel, Ilmamaa, Tartu, 296 lk).

Kirjanduslooming
Kirjanikuna on Ilmar Talve avaldanud jutustusi, romaane, mälestusi, vesteid, arvustusi ja publitsistikat. Loometegevust alustas ta juba Eestis. 1934. aastal ilmusid ajakirjanduses tema esimesed följetonid (valimik paguluses kirjutatud vesteid on avaldatud raamatus "See oli sel ajal kui...", LR 1990, nr 52).

Rootsis elades kuulus ta 1946. aastast kirjandusrühmitusse Tuulisui. Tema esikteos oli 1948. aastal Vadstenas ilmunud novellikogu "Ainult inimene", kus ta kajastab isiklike muljete vahendusel oma põlvkonna saatust Teises maailmasõjas.

Esimese romaanina nägi 1952. aastal trükivalgust poliitiline romaan "Maja lumes", mis kirjeldab väikeriigi saatust totalitaarsete suurriikide haardes. 1959. aastal Lundis välja antud "Juhansoni reisid" on humoorikas romaan kolme eesti sõduri seiklustest sõja-aastatel. Tema kirjandusloomingu tipuks peetakse 1988. aastal Lundis ilmunud kaheköitelist romaani "Maapagu", mis kajastab Noor-Eesti liikmete elu ja tegevust Euroopa riikides perioodil 1906–1917.

Aastatel 1997–1999 ilmusid Ilmar Talve memuaarid kolmes köites: "Kevad Eestis", "Kutsumatu külaline" ja "Kolmas kodumaa". 2004. aastal ilmus see triloogia ka soome keelde tõlgituna.

Isiklikku
Ilmar Talve abikaasa oli Liisa Marjatta Karvinen (1922–1966). Paaril oli kolm last:
Juhan Kristjan Talve (1951–2003),
Anna Elisabet Talve Grins (1958–2013),
Lauri Arvo Ilmar Talve (1961–).

Teosed
Ilukirjandus
1948 "Ainult inimene" (novellikogu)
1952 "Maja lumes" (romaan)
1959 "Juhansoni reisid" (humoristlik romaan)
1988 "Maapagu" (kaheköiteline suurromaan)

Mälestused
1997 "Kevad Eestis" (mälestuste triloogia I osa, kuni soomepoisiaja lõpuni)
1998 "Kutsumatu külaline" (mälestuste triloogia II osa, alates 1944 Saksamaal ja Rootsis)
1999 "Kolmas kodumaa" (mälestuste triloogia III osa, alates 1959 Soomes)

Monograafiad
1960 "Saun ja kuivati Põhja-Euroopas" (Bastu och torkhus i Nordeuropa, rootsikeelne doktoritöö)
1979 "Soome rahvakultuur" (Suomen kansankulttuuri, Soome rahvakultuuri ülevaateteos)
2004 "Eesti kultuurilugu: keskaja algusest Eesti iseseisvuseni"

Publitsistika
1990 "See oli sel ajal kui..." (valimik paguluses kirjutatud vesteid)
2008 "Vanem ja noorem Eesti" (Eesti-aineliste artiklite valimik)

Tunnustus
1990 Henrik Visnapuu preemia ("Maapagu")
1993 Friedebert Tuglase novelliauhind ("Eraõpetlane Abraham Hintsa")
1997 Riigivapi III klassi teenetemärk
1999 Eesti Kultuurkapitali kirjanduse aastapreemia (autobiograafia I–III "Kevad Eestis", "Kutsumatu külaline" ja "Kolmas kodumaa")
2004 Rahvusmõtte auhind
2004 Eesti Kultuurkapitali kirjanduse sihtkapitali aastapreemia vabaauhind 40 000 Eesti krooni teose "Eesti kultuurilugu" eest"Kes? Mis? Kus?" 2006, lk. 368
27. mai 2005 Tartu ülikooli audoktor"Kes? Mis? Kus?" 2006, lk. 83

 Viited 

 Kirjandus 
 Eerik Teder, "Ilmar Talve – kirjanik" – Keel ja Kirjandus 1989, nr 1, lk 48–50
 Eestlane maapaos. Ilmar Talve intervjuu Sirje Ruutsoole – Looming 1989, nr 2, lk 247–256
 Ants Viires, "Ilmar Talve teadusmehena" – Keel ja Kirjandus 1989, nr 5, lk 281–283 
 Jaan Undusk, "Vaimulooline Talve" (romaani "Maapagu" arvustus) – Akadeemia 1989, nr 6, lk 1305–20
 Rein Kruus, "Ühe ajajärgu lõpp" (romaani "Maapagu" arvustus) – Keel ja Kirjandus 1989, nr 12, lk 749–752
 Arno Oja, "Ilmar Talve ja ta romaan "Maja lumes"" – ettekannete kogumikus "Välismaise eesti kirjanduse konverents Tallinnas 28. ja 29. nov. 1988. a.", 2. osa, Eesti Kultuurifond, Tallinn 1989, lk 24–45
 Ilmar Talve oma romaanist "Maapagu". Kommenteerinud Jaan Undusk – Keel ja Kirjandus 1994, nr 3, lk 178–179 
 Ants Viires, "Minevikumeenutusi Ilmar Talve autobiograafia puhul" (raamatu "Kevad Eestis" arvustus) – Akadeemia 1998, nr 6, lk 1304–15
 Art Leete, "Elu nagu filmis" (autobiograafia I-III arvustus) – Vikerkaar 2000, nr 8/9, lk 157–159
 Ants Viires, "Kultuur ja traditsioon", Ilmamaa, Tartu 2001, lk 350–374 (Eesti pagulasetnoloogid Rootsis)
 Toomas Haug, "Troojamäe tõotus" (valimik artikleid), 2004, lk 234–249 (romaani "Maja lumes" 2001. aasta väljaande järelsõna uustrükk) 
 Toomas Hiio, "XX sajandi vaade Eesti ajaloole" (raamatu "Eesti kultuurilugu" arvustus) – Looming 2004, nr 12, lk 1903–07
 Malle Salupere, "Iseseisvuseelse Eesti kultuuriloo esimene täisversioon" (raamatu "Eesti kultuurilugu" arvustus) – Keel ja Kirjandus 2005, nr 2, lk 144–148
 Ülo Tonts, "Klassikuks kodust kaugel" (artikleid pagulaskirjandusest), Ilmamaa, Tartu 2006, lk 214–232 (romaanist "Maapagu" ja selle retseptsioonist)
 Nekroloog – Looming 2007, nr 5, lk 795–797
 Nekroloog: Ants Viires, "Ilmar Talve 17. I 1919 - 21. IV 2007" – Keel ja Kirjandus 2007, nr 6, lk 509–510
 "Eesti kirjandus paguluses XX sajandil", Underi ja Tuglase Kirjanduskeskus, Tallinn 2008, lk 170–175 (autor Ülo Tonts) ja bibliograafia lk 200–201 
 Ülo Tonts, "Ilmar Talve". (Talvest kui teadlasest kirjutab eraldi artiklis Ants Viires). Sari Eesti kirjanikke, Ilmamaa, Tartu 2009, 288 lk

 Välislingid 

 Hellar Grabbi, "Etnoloog Talve endaelulugu" (raamatu "Kevad Eestis" arvustus) – Eesti Päevaleht, 18. märts 1998, lk 7
 Janika Kronberg, "Humanist ja eksistentsialist Talve" – Eesti Päevaleht, 26. oktoober 1999, lk 11
 Ülo Tonts, "Inimene ja tema võimalused. Märkmeid Ilmar Talve kolmeköitelise autobiograafia puhul" – Postimees – Postimees/Arter, 1. aprill 2000
 Rein Veidemann, "Ilmar Talve pani kultuuriloo kaante vahele" (raamatu "Eesti kultuurilugu" arvustus) – Postimees, 4. juuni 2004, lk. 18
 Aivar Kull, "Ilmar Talve näitab eesti rahva elujõu allikaid" (raamatu "Eesti kultuurilugu" arvustus) – Tartu Postimees, 10. juuni 2004, lk 2
 Pille Runnel, "Rahvusromantilise aidamehe vägitöö" (raamatu "Eesti kultuurilugu" arvustus) – Eesti Ekspress, 8. juuli 2004
 Andres Langemets, "Kokku kogutud kultuur kui eestlaste üleilmastumise lugu" (raamatu "Eesti kultuurilugu" arvustus) – Eesti Päevaleht / Arkaadia, 9. juuli 2004 lk 14
 Ülo Tonts, "Ilmar Talve oma romaanist "Maapagu"" (PDF) – Keel ja Kirjandus 2009, nr 1, lk 54–64 
 Peeter Helme, "Ilmar Talve isiklik ja üldine Eesti" (raamatu "Vanem ja noorem Eesti" arvustus (PDF)) – samas, lk 65–67 
 Jaan Undusk. Eesti lugu: Ilmar Talve "Juhansoni reisid" EPL.ee, 9. aprill 2009

Kategooria:Eesti kirjanikud
Kategooria:Eesti etnoloogid
Kategooria:Rootsi teadlased
Kategooria:Soome teadlased
Kategooria:Soome professorid
Kategooria:Eestlased Soomes
Kategooria:Soomepoisid
Kategooria:EYS Veljesto liikmed
Kategooria:Tartu Ülikooli filosoofiateaduskonna vilistlased
Kategooria:Tartu ülikooli audoktorid
Kategooria:Riigivapi III klassi teenetemärgi kavalerid
Kategooria:Tapa Gümnaasiumi vilistlased
Kategooria:Sündinud 1919
Kategooria:Surnud 2007